Nazari Kan Rushe Almajiranci Da Gwamnonin Arewacin Nijeriya Suka Yi (I) — Leadership Hausa Newspapers
Nazari Kan Rushe Almajiranci Da Gwamnonin Arewacin Nijeriya Suka Yi (I)
Goni Muhammad Tahir Abdullahi
Ina farawa da sunan Allah mai Rahma mai jin kai! Tsira da aminci su kara tabbata ga shugaban Annabawa wanda ya zo mana da shiriya (Al-kur’ani) da Alayensa da Sahabbansa wadanda suka bi tafarkinsa har zuwa ranar karshe.
Wannan bincike nawa zan so in takaita shi sosai saboda masu karatu su samu damar karantawa cikin sauki. Ba zan tsaya bayyana ma’anar kalmar Almajirci ko almajiri ba, kuma ba zan tsaya ina bincike akan halaccin Bara ko haramcinta ba da sauran abubuwa da suke da alaka da haka.
Na farko tarihin musulunci ya tabbatar da cewa lokacin da musulunci ya zo ya sami wasu abubuwa da Larabawa suke aikatawa sai ya yi gyara a wasu, wasu kuma ya tabbatar da su ma ba tare da gyarawa ba, duk da cewa ya rushe wasu abubuwan.
A na maganar kusan shekaru 700 ko sama da haka wannan tsari na Almajiranci ya samo asali. Alal hakika, in muka waiwayi baya za mu ga cewa akwai wasu abubuwa da za a iya cewa gwamnatocin baya sun yi don yunkurin samar da wani tsari wanda in da ya sami kulawa da ingantawa da zai iya maye gurbin wannan tsarin na Almajirci a yau wanda mutane da dama suke korafi akan shi dangane da yadda yara suke barace-barace da kuma abubuwa wadanda ake dangantawa tsarin wanda ana bukatar bincike mai zurfi kafin a tabbatar da shi.
Akwai tsarin makarantu da ake kira da Tahfeez a matakin Firamare da Sakandire, wanda shi tsari ne irin na zamani, yara suna zama cikin ajujuwa akwai lokacin farawa da lokacin gamawa. Kuma shi wannan tsari na Tahfeez wanda ya samar da mahaddata Alkur’ani da yawa a fadin Nijeriya wanda kuma wasu sun tafi jami’a sun ci gaba da karatun su a fagage daban-daban.
Misali akwai Firamare ta haddar Alkur’ani bisa tsari na zamani wacce irinta ta farko an kafa ta ne a 1987 a karkashin jagorancin Shaikh Gwani Yahuza Gwani Saleh Danzarga, kuma ta samar da sakandire ta hadda a shekarar 1993 wanda har yau tana nan.
Sannan akwai wani bangare da ake kiransa Tajweed Section a College of kur’anic Studies da ke Kano wanda aka kafa a shekarar 1985, wanda aikin shi shine wadanda suka haddace Alkur’ani a tsarin Tsangayu za su zo sai ai musu Interbiew a daukesu su yi karatu na shekara (4) daga nan a basu takardar matsayin sakandire. Sannan a wadancan shekaru na 80th an ga irin gudummawar da makarantar sakandire ta haddar Alkur’ani da ke Hadejia (Tsohuwar Jihar Kano) ta bayar wajen samar da mahaddata masu kwari amma fa a irin manhajar wancan lokacin. Irin wadannan makarantu sune wadanda suke karkashin Hukumar NBAIS a yau.
To, abin takaicin shine, a shekarar 2011 an sabunta ita manhajar karatu ta daliban Sakandire na Tahfeez a fadin Nijeriya ta yadda ita manhajar karatun Alkur’ani akai mata tankade da rairaya ta yadda zai wahala mutum ya iya haddace Alkur’ani a tsarin wannan manhaja ta yanzu saboda an rage adadin yawan darasin Alkur’ani din sosai. Sannan kuma aka kara darussa sabbi wadanda mafi yawancinsu na boko ne.
Yunkuri na biyu da za mu iya ambata shine a lokacin Shugaba Goodluck Ebele Jonathan, an samar da makarantu wadanda ake ce mu su Tsangaya Models Primary Schools a yankin Arewa don dakile wannan harka ta Almajirci.
Amma da aka zo tafiyar da wadannan makarantu sai aka damka su a hannun hukumar ilimin Firamare sannan kuma aka zo wajen daukar daliban ba Almajiran ake dauka ba kuma ba abin da ake koyarwa a makarantar Allon ake koyarwa ba, bilhasali ma kamar wacce take a karamar hukumar Dawakin kudu ta mata ce, wanda kowa ya san ba a kai mata Almajiranci a arewacin Nijeriya. Wato ina so ne in ce; samar da makarantun da akai an kyauta kuma an yi kokari, amma ba a yi aiki da su akan abin da aka samar da su tun asali don shi ba, sannan ba za a taba samar da mahaddacin Alkur’ani a tsarin da ake tafiyar da su a yanzu ba. Domin in za ka samar da manhaja ta kowanne darasi to akwai abubuwa hudu ko biyar da masana manhajar karatu suka fitar wanda dole ka kalle su. (A duba ra’ayin Wheeler ko kuma Taba kan samar da manhaja).
To, ina so in ce, in mun kalli yadda imanin Musulmi yake da wannan littafi mai daraja, muka kuma kalli yadda aka murgude wancan yunkuri guda biyu daga kan asalin yadda ya kamata su zama, kuma kwatsam sai muka ji sauti yana cewa ya haramta Almajiranci, yaya za ai mu fahimci an yi wannan hani ne don son Alkur’ani ko don ceto masu karatun shi daga cikin halin-ni-‘ya-sun barace-barace? Anya ba zai zama muna da hujja ba in muka ce karatun Alkur’ani ake son hanawa amma aka biyo ta wani guri ko an sani ko ba a sani ba?
Bari in fadi abu guda daya rak daga cikin amfanin tsarin Tsangaya, a tsari na Musabakar Alkur’ani da ake yi sama da shekara 35 a Nijeriya, za ka ga cewa zakarun gasar suna fitowa ne mafi yawancin lokuta daga jihohin da Almajiranci ya fi karfi, amma ba a taba kallon haka ba sai dai a kalli yaro mai Bara akan titi shine kawai abin misali. Sannan a wannan gasa har matakin duniya Nijeriya tana daukar lambobin yabo, kuma kusan kashi 70 cikin dari Almajiran ne.
Sannan yana da kyau a fahimta cewa babbar manufa ta tsarin almajiranci ko Tsangayu shi ne samar da mahaddata Alkur’ani mai girma. Duk wani abu mara kyau da ake ganin yara masu Almajiranci suna yi ba shine manufar Almajiranci ba, kuma ba wai muna cewa hakan daidai ba ne, amma dai ba shine babbar manufar tsarin ba.
Alal-misali, ka kalli yadda abubuwa suke a makarantar boko mana, wani daga Firamare ya gama ba zai kara ba, wani daga sakandare ya gama sai ya fada shaye-shaye, wani sai bayan gama jami’a ma zai zama dan fashi da makami da sauransu. Sannan tun a Firamare wasu malamai suna yi wa yara mata fyade, wasu malamai suna luwadi da wasu dalibai, wasu dalibai na yi da dalibai ‘yan uwansu, ana bayar da kai don neman maki a manyan makarantu, amma a haka dai ake yin bokon kuma kullum sai batun gyara ake yi ba a ce za a rushe su don wadannan munanan ayyuka nasu ba, duk da na san cewa a wajen masu wannan yunkuri kila Bara tafi wannan hadari.
Don haka muna bayar da shawara musamman ga hukumomi da su tuntubi kwararru da masu ruwa da tsaki kan yadda za a yi gyara (Reforming) ba wai rusau ba.
Zan cigaba in sha Allah.
Goni Muhammad Tahir Abdullahi ya rubuta tare da aiko ma na daga karamar hukumar Dawakin Kudu, Kano. Za a iya riskar sa a mtabdullahi33@gmail.com +2348039710618. Goni kuma dalibi ne da ke samun kwarewa kan nazarin manhajar karatu da koyo da koyarwa a matakin digiri na uku (Ph.D).
Nazari Tarihin Ayyukan Hajji Da Aka Taba Dakatarwa A Musulunci
NAZARI42 mins ago
RIGAR 'YANCI45 mins ago
RIGAR 'YANCI50 mins ago
RIGAR 'YANCI54 mins ago